ROZHODNUTIE KOMISIE
z 27. marca 2006,
ktorým sa druhýkrát mení a dopĺňa rozhodnutie 2005/758/ES, pokiaľ ide o rozšírenie častí Chorvátska, ktoré podliehajú určitým ochranným opatreniam v súvislosti s podozrením na vysoko patogénnu vtáčiu chrípku
[oznámené pod číslom K(2006) 891]
(Text s významom pre EHP)
(2006/256/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Rozhodnutie Komisie 2005/758/ES z 27. októbra 2005, ktoré sa týka určitých ochranných opatrení v súvislosti s podozrením na vysoko patogénnu vtáčiu chrípku v Chorvátsku a ktorým sa zrušuje rozhodnutie 2005/749/ES (3), bolo prijaté na základe oznámenia Komisii od tejto tretej krajiny o podozrení na výskyt vysoko patogénnej vtáčej chrípky spôsobenej vírusom A podtypu H5 pri voľne žijúcich vtákoch na tomto území.
(2)
Chorvátsko oznámilo ďalšie prípady pri voľne žijúcich vtákoch mimo oblasti, ktorá je v súčasnosti ohraničená v tomto rozhodnutí, čo odôvodňuje pozastavenie určitých dovozov z Chorvátska z tých častí územia tejto tretej krajiny, ktoré boli nedávno postihnuté.
(3)
Rozhodnutie 2005/758/ES by sa preto malo zodpovedajúcim spôsobom zmeniť a doplniť.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2005/758/ES sa nahrádza textom uvedeným v prílohe k tomuto rozhodnutiu.
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 27. marca 2006